1.	Fiškálny vývoj  v 1.polroku 2002 a predpokladaný
 vývoj do konca roka 2002

	Základný rámec fiškálneho vývoja pre rok 2002 bol stanovený verejným rozpočtom, ktorého hlavné parametre – schodok, celkové príjmy a celkové výdavky boli schválené ako súčasť zákona č. 586/2001 Z. z. o štátnom rozpočte na rok 2002. Verejný rozpočet bol vymedzený ako súčasť rozpočtov jednotlivých zložiek verejnej správy - štátneho rozpočtu, dvoch štátnych fondov, Fondu národného majetku, Slovenského pozemkového fondu, Národného úradu práce, Sociálnej poisťovne, zdravotných poisťovní, krajskej samosprávy a obcí.
	V tomto zmysle schválený verejný rozpočet podľa § 1 ods. 2 zákona o štátnom rozpočte stanovil, že hospodárenie verejnej správy v roku 2002 môže byť schodkové do výšky 36,8 mld Sk. Pri prognózovanom objeme HDP  na rok 2002 vo výške 1 052,5 mld Sk sa predpokladalo, že schodok verejného rozpočtu by nemal prekročiť 3,5 % HDP. Podľa schváleného verejného rozpočtu sa tento cieľ má dosiahnuť udržaním schodku štátneho rozpočtu na úrovni 38 mld Sk, miernymi schodkami v Sociálnej poisťovni, zdravotných poisťovniach a obciach, vyrovnaným hospodárením v obidvoch privatizačných fondoch a prebytkami v štátnych fondoch a v Národnom úrade práce.
Podľa § 11 ods. 2  písm. d) a ods. 4 písm. g) citovaného zákona je možné tento schodok zvýšiť o 15,5 mld Sk výdavkami na účely finančného krytia výnosov zo štátnych dlhopisov vydaných na účely reštruktualizácie  bánk do sumy 12,7 mld Sk a záväzkov vyplývajúcich zo záruky vlády na bankové úvery do sumy 2,8 mld Sk.

                                                                                                                                                   v  mil. Sk
| Schválený | Upravený | Skutočnosť | % plnenia k
| rozpočet | rozpočet | k 30.6.2002 | uprav.  rozpoč.
Štátny rozpočet           ^1)  ^2) | -38 000 | -48 304 | -24 661 | 51,1
z toho: bez reštr. bánk | -38 000 | x | -15 117 | x
Štátne fondy | 1 954 | 1 679 | 1 638 | 97,6
Fond národ. majetku | 0 | 0 | 764 | x
Sloven. pozem. fond | 0 | 29 | 150 | 517,2
Národný úrad práce | 509 | -747 | 789 | x
Sociálna poisťovňa | -379 | 1 317 | -115 | x
Zdravotné poisťovne | -692 | -692 | 45 | x
Krajská samospráva | x | x | 1 498 | x
Obce | -200 | -3 277 | 1 491 | x
Verejná správa spolu  ^1)  ^2) | -36 808 | -49 995 | -18 401 | 36,8

Verejná správa spolu     ^3)
vrátane reštrukt. bánk

-52 287

-55 025

-18 401

33,4

z toho: bez reštr. bánk | -36 808 | -40 451 | -8 857 | 21,9

1)	schválený rozpočet je bez § 11 ods. 2 písm. d) a ods. 4 písm. g)
2)	upravený rozpočet je vrátane uhradených výdavkov v 1.polroku 2002 podľa §11 ods. 2 písm. d) a ods. 4 písm. g) vo výške 9 544 mil. Sk
3)	rozpočty sú vrátane § 11 ods. 2 písm. d) a ods. 4 písm. g) – schválený rozpočet vrátane 15 479 mil. Sk a upravený rozpočet vrátane 14 574 mil. Sk

Schodok verejnej správy dosiahol k 30.6.2002 hodnotu 18,4 mld Sk, čo predstavuje 36,8 percentné plnenie upraveného rozpočtu. Tento lepší ako k polroku časovo primeraný výsledok sa dosiahol hlavne vďaka prebytkom v štátnych fondoch , obciach, Národnom úrade práce,  zdravotných poisťovniach a Slovenskom pozemkovom fonde. 

V pomere k polročnému hrubému domácemu produktu  (517,6 mld Sk) to predstavuje 3,6 % a v prípade schodku bez výdavkov na reštruktualizáciu bánk 1,7 %.

Hlavným nositeľom schodku verejnej správy v 1.polroku 2002 bol schodok štátneho rozpočtu vo výške 24,7 mld Sk, čo je v súlade so schváleným aj upraveným verejným rozpočtom  na rok 2002, v ktorom celú výšku schodku verejnej správy vytvára štátny rozpočet. Mierne sa tým prekročila časovo primeraná úroveň, keď plnenie upraveného štátneho rozpočtu dosiahlo 51,1 %. Schodok zahŕňa aj uskutočnené výdavky na reštruktualizáciu bánk v zmysle § 11 v objeme 9,5 mld Sk. Bez nich dosiahol schodok štátneho rozpočtu 15,1 mld Sk, čo predstavuje 39,8 percentné plnenie zákonom schváleného schodku štátneho rozpočtu.

Napriek pomerne priaznivému plneniu rozpočtu schodku k 30.6.2002, objavili sa  v priebehu 1.polroka, najmä na príjmovej strane verejného rozpočtu určité problémy, ktoré by mohli viesť k prekročeniu celoročného rozpočtu schodku.

Príjmy verejného rozpočtu

	Podľa schváleného verejného rozpočtu mali celkové príjmy v roku 2002 dosiahnuť 533,8 mld Sk a podľa upraveného rozpočtu 588,8 mld Sk.

	V 1.polroku 2002 dosiahli celkové príjmy verejnej správy hodnotu 213,4 mld Sk, čo predstavuje 40 - percentné plnenie zákonom schváleného rozpočtu  a  36,2 % plnenie upraveného rozpočtu. Vzhľadom na to, že zákonom schválený a aj upravený rozpočet príjmov verejnej správy predstavuje jednoduchý súčet rozpočtov jednotlivých zložiek verejnej správy, je aj pre jeho vyhodnotenie použitá nekonsolidovaná hodnota príjmov. Konsolidované príjmy dosiahli 197,6 mld Sk.

	Údaje o schválenom a upravenom rozpočte celkových príjmov pre rok 2002 a o jeho plnení v 1.polroku 2002 poskytuje nasledujúci prehľad:

		                                                                                                                           v  mil. Sk  
Zložky verejnej | Schválený | Upravený | Skutočnosť | % plnenia k
správy | rozpočet | rozpočet | k 30.6.2002 | upravený.rozpoč
Štátny rozpočet | 219 919 | 219 769 | 102 802 | 46,8
Štátne fondy | 6 036 | 6 043 | 3 999 | 66,2
Fond národného maj. | 119 947 | 171 860 | 11 820 | 6,9
Slov. pozemkový fond | 403 | 555 | 316 | 56,9
Národný úrad práce | 11 987 | 11 366 | 5 605 | 49,3
Sociálna poisťovňa | 91 889 | 91 813 | 43 706 | 47,6
Zdravotné poisťovne | 57 112 | 57 112 | 26 675 | 46,7
Krajská  samospráva | x | x | 2 053 | x
Obce | 26 500 | 30 256 | 16 377 | 54,1
Verejná správa spolu | 533 793 | 588 774 | 213 353 | 36,2
z toho: bez FNM | 413 846 | 416 914 | 201 533 | 48,3

Významný rozdiel medzi upraveným rozpočtom a zákonom schváleným rozpočtom vo výške 55 mld Sk  spôsobuje najmä rozpočet Fondu národného majetku a rozpočet obcí. Fond národného majetku prehodnotil očakávané príjmy vzhľadom na rozhodnutie o zaplatení celej kúpnej ceny za privatizovaný Slovenský plynárenský priemysel, a. s.  ešte v roku 2002. Upravený rozpočet obcí predstavuje súčet zastupiteľstvami schválených rozpočtov jednotlivých obcí a miest, ktorý pri tvorbe verejného rozpočtu v roku 2001 ešte nemohol byť ministerstvu financií k dispozícii. Preto sú pre hodnotenie fiškálneho vývoja reálnejšie upravené rozpočty.

Veľmi nízke plnenie upraveného rozpočtu príjmov verejnej správy  v 1. polroku 2002 (36,2 % ) je spôsobené predovšetkým Fondom národného majetku. Jeho rozpočet príjmov bol plnený len na 6,9 %, pretože sa rozhodujúci objem príjmov z privatizácie očakáva až  v 2. polroku 2002, v ktorých dominantný podiel majú príjmy z predaja akcií FNM v Slovenskom plynárenskom priemysle.

Preto je reálnejšie hodnotiť plnenie upraveného verejného rozpočtu príjmov v 1. polroku 2002 bez Fondu národného majetku. Ako vidieť z prehľadu, upravený rozpočet príjmov bez FNM bol v 1. polroku 2002 plnený na 48,3 %. Napriek tomu je to menej ako k polroku časovo primeraná úroveň. S výnimkou štátnych fondov, Slovenského pozemkového fondu a obcí, všetky ostatné objemovo rozhodujúce zložky verejnej správy, plnili svoje celoročné rozpočty príjmov pod úroveň 50 %.
Pre vyhodnotenie vplyvu jednotlivých príjmových položiek na plnenie rozpočtu celkových príjmov verejnej správy poskytuje údaje  nasledovný  prehľad: 

                                                                                                                                                v  mil. Sk
Položky | Rozpočet | Skutočnosť | Pln. upr. rozp.
| schválený | upravený | k 30.6.2002 | v %
Príjmy spolu (A+B+C+D | 533 793 | 588 774 | 213 353 | 36,2
A. daňové a poistné príjmy | . | 354 588 | 176 102 | 49,7
1. daň FO zo záv. činnosti | . | 30 385 | 14 241 | 46,9
2. daň FO z podnikania | . | 5 200 | 3 248 | 62,5
3. daň právnických osôb | . | 24 365 | 16 606 | 68,2
4. daň vyberaná zrážkou | . | 10 504 | 4 881 | 46,5
5. daň z majetku | . | 5 259 | 2 547 | 48,4
6. DPH | . | 82 000 | 40 392 | 49,3
7. spotrebné dane | . | 30 850 | 14 330 | 46,5
8. dane z používania tovarov | . | 2 535 | 1 679 | 66,2
9. dane z medzinár. obchodu | . | 2 990 | 1 872 | 62,6
10. dane zo špecif. služieb | . | 3 038 | 1 428 | 47,0
11. poistné sociál. zabezp. | . | 157 462 | 74 867 | 47,6
B. nedaňové | . | 43 704 | 19 063 | 43,6
C. granty a transfery | . | 9 133 | 8 252 | 90,4
D. splátky pôž. a predaj akcií | . | 181 787 | 9 947 | 5,5

	Z prehľadu je zrejmé, že napriek relatívne pozitívnemu výsledku v plnení rozpočtu schodku  verejnej správy v 1. polroku 2002, celkovo príjmy neboli pozitívne pôsobiacim faktorom na dosiahnutú výšku schodku. Výrazne to platí pre nedaňové príjmy, ktoré sa plnia len na 43,6 %, čo z hľadiska časovej primeranosti k polroku predstavuje výpadok cca 2,8 mld Sk. Zaostávanie v plnení rozpočtu nedaňových príjmov sa týka hlavne štátneho rozpočtu, ktorý dosiahol v 1. polroku  2002 plnenie tejto položky len na úrovni 32,5 %. Vysvetlenie spočíva v štruktúre týchto príjmov, s ktorými sa pri tvorbe štátneho rozpočtu počítalo – tvorí ich príjem z podnikania a vlastníctva majetku, administratívne a iné poplatky a platby, kapitálové príjmy a prijaté úroky.

	Z rozpočtovaných príjmov z podnikania  a vlastníctva majetku vo výške 7,9 mld Sk sa v 1. polroku 2002 získalo len 0,6 mld Sk. Rizikové položky predstavujú súhrnne 7 mld Sk, z toho sú odvod voľného zostatku zisku NBS vo výške 3,7 mld Sk, dividendy 2 mld Sk a iné príjmy 1,3 mld Sk.

	Rozpočet administratívnych a iných poplatkov vo výške 13 mld Sk bol naplnený v 1. polroku 2002 len na úrovni 38 % (4,9 mld Sk). Z rozpočtu kapitálových príjmov  1,1 mld Sk sa získalo len 137 mil. Sk, čo predstavuje len 12,5 % plnenie.

	Z nedaňových príjmov bol v 1. polroku 2002 uspokojivo plnený len rozpočet prijatých úrokov na úrovni 56 %. Z úrokov sa získali príjmy v objeme 0,9 mld Sk.

	Položka splátky pôžičiek a predaj akcií (plnenie na 5,5 %) je skreslená už vyššie uvedeným vplyvom rozpočtovaných  príjmov FNM z privatizácie, ktorých inkaso spadá do obdobia 2. polroku 2002. Rozhodujúca časť 9 mld Sk zo skutočne dosiahnutých príjmov v tejto položke predstavuje príjmy z privatizácie vo FNM a Slovenského pozemkového fondu.

	Napriek tomu zostávajú v tejto položke pre splnenie jej celoročného rozpočtu významné riziká, ktoré sa týkajú štátneho rozpočtu. Rozpočtovaná čiastka tejto položky v štátnom rozpočte predstavuje 10,9 mld Sk, z ktorých bolo v 1. polroku získaných  len 374 mil. Sk, t. j. 3,4 %. Dôvody tak nízkeho plnenia  rozpočtu vyplývajú z obsahu a charakteru príjmov, s ktorými sa pri tvorbe štátneho rozpočtu uvažovalo. Za rizikový príjem treba považovať najmä inkaso pohľadávok Slovenskej konsolidačnej, a. s. vo výške 3,7 mld Sk, splátky návratných finančných výpomocí zo zdravotných poisťovní a Intervenčnej poľnohospodárskej agentúry (bývalý Štátny fond trhovej regulácie) vo výške 2,1 mld Sk, splátky návratných finančných výpomocí  vzniknutých zo zrealizovaných štátnych záruk v čiastke  0,8  mld Sk a splátky pôžičiek poskytnutých zrušenými štátnymi fondami v čiastke 0,4 mld sk. Celková riziková čiastka predstavuje 7 mld Sk.

	Daňové príjmy štátneho rozpočtu a obcí a príjmy z poistného, plateného Sociálnej poisťovni, Národnému úradu práce a zdravotným poisťovniam dosiahli plnenie svojho rozpočtu na úrovni 49,7 %. Len nepatrné nenaplnenie časovo primeranej úrovne v tejto súhrnnej položke dáva reálny predpoklad pre pozitívny vývoj plnenia rozpočtu do konca roka.

	Vysoké plnenie rozpočtu grantov a transferov (90,4 %) vyplýva z plnenia záväzkov štátneho rozpočtu voči štátnym fondom, obciam, Národnému úradu práce a krajskej samospráve. Konkrétne išlo o prostriedky poskytované zo štátneho rozpočtu na realizáciu programov rozvoja bývania v Štátnom fonde rozvoja bývania a na podporu aktívnej politiky zamestnanosti a garančného fondu v Národnom úrade práce.
	Granty a transfery v obciach a krajskej samospráve predstavujú prostriedky zo štátneho rozpočtu určené na finančné krytie prechádzajúcich kompetencií na krajskú samosprávu a obce, na finančné krytie plnenia samosprávnych funkcií obcí, na mestskú hromadnú dopravu a na rozvojové programy obcí.

Výdavky verejného rozpočtu

Podľa schváleného verejného rozpočtu mali celkové výdavky, vrátane výdavkov na reštruktualizáciu bánk v zmysle § 11 ods. 2 písm. d) a ods. 4 písm. g),  v roku 2002 dosiahnuť 586,1 mld Sk a podľa upraveného rozpočtu až 643,8 mld Sk. 
Bez výdavkov na reštruktualizáciu bánk sa rozpočtovalo 570,6 mld Sk výdavkov.  V 1. polroku 2002 dosiahli celkové výdavky 231,8 mld Sk, čo predstavuje 36 percentné plnenie upraveného rozpočtu a 39,5 percentné plnenie schváleného rozpočtu. Skutočné výdavky bez reštruktualizáciu bánk dosiahli 222,2 mld Sk, čo predstavuje 35,3 % plnenie upraveného rozpočtu. Podobne ako v prípade príjmov aj údaje o výdavkoch sú nekonsolidované, pretože schválený aj upravený rozpočet výdavkov bol zostavený ako súčet rozpočtov jednotlivých zložiek verejnej správy. Konsolidované výdavky dosiahli v 1. polroku 2002 hodnotu 215 mld Sk.

Významný rozdiel 57,7 mld Sk medzi upraveným a schváleným rozpočtom je spôsobený najmä Fondom národného majetku, ktorý prehodnotil svoj pôvodný rozpočet výdavkov na základe rozhodnutia o zaplatení celej kúpnej ceny za predaj Slovenského plynárenského priemyslu ešte v roku 2002. Tým sa vytvorili ďalšie zdroje pre použitie v tomto roku, o ktorom rozhodla vláda na svojom zasadnutí 25. 4. 2002 a následne NR SR uznesením č. 2175 z 22.5 2002 schválila zmenu rozsahu použiteľného majetku FNM v roku 2002.
	Údaje o schválenom a upravenom rozpočte celkových výdavkov v roku 2002 a o jeho plnení v 1. polroku 2002 poskytuje nasledujúci prehľad:
                                                                                                                       v  mil. Sk
| Schválený | Upravený | Skutočnosť | % plnenia
| rozpočet | rozpočet | k 30.6.2002 | uprav. rozp.
Štátny rozpočet         ^1)  ^2) | 257 919 | 268 073 | 127 462 | 47,5
z toho: bez reštruk. bánk | 257 919 | x | 117 920 | x
Štátne fondy | 4 081 | 4 364 | 2 360 | 54,1
Fond národ. majetku | 119 947 | 171 860 | 11 056 | 6,4
Sloven. pozem. fond | 404 | 526 | 166 | 31,6
Národný úrad práce | 11 478 | 12 113 | 4 817 | 39,8
Sociálna poisťovňa | 92 268 | 90 496 | 43 821 | 48,4
Zdravotné poisťovne | 57 804 | 57 804 | 26 630 | 46,1
Krajská samospráva | x | x | 555 | x
Obce | 26 700 | 33 533 | 14 886 | 44,4
Verejná správa          ^1)  ^2) | 570 601 | 638 769 | 222 211 | 34,8

Verejná správa spolu    ^3)
vrátane reštrukt. bánk

586 080

643 799

231 753

36,0

z toho: bez reštruk. bánk | 570 601 | 629 225 | 222 211 | 35,3

1) schválený rozpočet je bez § 11 ods. 2  písm. d) a ods. 4  písm. g)
2) upravený rozpočet je vrátane uhradených výdavkov v 1. polroku 2002 podľa § 11 ods. 2  písm. d) 
a ods. 4  písm. g) 9 544 mil. Sk
3) rozpočty sú vrátane § 11 ods. 2  písm. d) a ods. 4  písm. g) – schválený rozpočet vrátane15 479 mil. Sk, 
upravený rozpočet vrátane 14 574 mil. Sk

Nízke, 36 - percentné plnenie upraveného rozpočtu celkových výdavkov a  34,8 percentné plnenie upraveného rozpočtu výdavkov bez výdavkov podľa § 11 na reštruktualizáciu bánk, spôsobuje Fond národného majetku. Jeho upravený rozpočet výdavkov bol plnený v 1. polroku 2002 len na 6,4 %, pretože väčšina rozpočtovaných výdavkov bude zrealizovaná až v 2. polroku 2002 nadväzne  na prísun príjmov z privatizácie.

	Plnenie upraveného rozpočtu celkových výdavkov bez výdavkov  Fondu národného majetku dosiahlo 46,8 %. Okrem štátnych fondov žiadna iná zložka verejnej správy neprekročila v čerpaní rozpočtovaných výdavkov 50 % úroveň. Pri nižšom ako časovo primeranom plnení príjmov bolo zásluhou takéhoto čerpania výdavkov, že skutočný schodok dosiahol  v 1. polroku 2002 len 33,4 % z jeho upraveného rozpočtu, napr. len 21,9 % bez na reštruktualizáciu bánk.

	Nasledujúci prehľad poskytuje údaje o podrobnejšom členení rozpočtovaných aj skutočných výdavkov verejnej správy:

                                                                                                                                                      v  mil. Sk
Položky | Rozpočet | Skutočnosť | Pln. upr. roz. v %
| schválený | upravený | k 30.6.2002 | celkom | bez FNM
Výdavky spolu (A+B+C) | 586 080 | 643 799 | 231 753 | 36,0 | 46,8
z toho: bez reštruktual. bánk | 570 601 | 629 225 | 222 211 | 35,3 | 48,6
A. bežné | . | 487 240 | 204 202 | 41,9 | 48,1
B. kapitálové | . | 135 953 | 22 366 | 16,5 | 31,6
C. poskytov. pôž. a predaj akcií | . | 20 606 | 5 185 | 25,2 | 74,2

	Z prehľadu je zrejmé, že plnenie upraveného rozpočtu vykázalo za 1. polrok 2002 nízke hodnoty vcelku a aj podľa hlavných skupín výdavkových položiek. Spôsobuje to už spomínaný rozpočet FNM, ktorý bude v rozhodujúcom objeme výdavkov čerpaný až v 2. polroku 2002. Reálnejší obraz o plnení upraveného rozpočtu poskytujú údaje bez výdavkov FNM.

Bežné výdavky

	Bežné výdavky, ktoré sú dominantnou skupinou výdavkov verejnej správy dosiahli 204,2 mld Sk, čo predstavuje 41,9 % plnenie upraveného rozpočtu. Výsledok do určitej miery skresľujú rozpočtované bežné výdavky FNM, najmä výdavky na reformu dôchodkového systému vo výške 66,3 mld Sk, ktorý sa realizuje až v 2. polroku 2002. Po jeho zohľadnení sa rozpočet verejných výdavkov verejnej správy plnil na 48,1 %.

	V 1. polroku 2002  sa v rozpočte bežných výdavkov realizovali výdavky na mzdy, poistné a tovary a služby (t. j. na prevádzku organizácií sektora verejnej správy) vo výške 51,2 mld Sk, z ktorých bolo 40,4 mld Sk čerpané zo štátneho rozpočtu a 7,5 mld Sk z rozpočtov obcí na zabezpečenie financovania prevádzkových potrieb rozpočtových organizácií. 

	Úroky boli zaplatené vo výške 27,3 mld Sk, z ktorých 26,5 mld Sk uhradil štátny rozpočet. Súčasťou úrokových výdavkov zo štátneho rozpočtu boli aj zaplatené úroky zo štátnych dlhopisov  vydaných (v zmysle § 11 zákona o štátnom rozpočte na rok 2002) na reštruktualizáciu bánk v čiastke 8,5 mld Sk. Vzhľadom na zostávajúci  splátkový kalendár úrokov do konca roka a na vývoj úrokových sadzieb, možno očakávať nevyčerpanie rozpočtu úrokov v čiastke 3 – 3,5 mld Sk. 
 
	Bežné transfery sa realizovali vo výške 125,6 mld Sk, z ktorých 116,4 mld Sk smerovalo do sektora neziskových organizácií a domácností, 5,7 mld Sk boli transfery finančným a nefinančným organizáciám, 3,1 mld Sk transfery obciam a 0,5 mld Sk transfery do zahraničia.

	Rozhodujúci objem 72,8 mld Sk z bežných transferov do sektora neziskových organizácií a obcí sa realizovali cez výdavky fondov dôchodkového zabezpečenia, nemocenského a zdravotného poistenia a poistenia v nezamestnanosti.

	Zo štátneho rozpočtu a rozpočtu obcí boli transfery do sektora neziskových organizácií a domácností realizované vo výške 52,3 mld Sk za účelom financovania prevádzkových potrieb neziskových organizácií, úhrady dávok sociálneho zabezpečenia, dávok sociálnej pomoci a poistného za zákonom určené skupiny osôb. Táto kategória výdavkov zo štátneho rozpočtu sa ukazuje pre dodržanie ich celoročného rozpočtu  ako riziková v dôsledku vyššieho čerpania sociálnych dávok, požiadaviek na zvýšenie príspevku  na bývanie, riešenia dlhov školských zariadení z roku 2001 prechádzajúcich do správy obcí a prekročenia výdavkov súvisiacich s uplatňovaním zákonov o štátnej a verejnej službe. Riziko prekročenia rozpočtu týchto výdavkov predstavuje cca 3,8 mld Sk.

	Bežné transfery do sektora nefinančných a finančných organizácií 5,7 mld Sk boli realizované predovšetkým zo štátneho rozpočtu vo výške 4,7 mld Sk a z obcí 0,7 mld Sk. Boli použité najmä ako dotácie v poľnohospodárstve a lesníctve, na krytie strát osobnej železničnej dopravy z dôvodu zľavnených cestovných lístkov, na úhradu prevádzkových a sociálnych nákladov v uholnom a rudnom baníctve, na úhradu majetkovej ujmy, ktorá vznikla bankám zo zvýhodnených úverov pre obyvateľstvo a na rôzne dotácie organizáciám v rezorte kultúry. Transferom z obcí sa financovali najmä prevádzkové náklady verejnej hromadnej dopravy.

	Bežné transfery obciam 3,1 mld Sk boli zrealizované celé zo štátneho rozpočtu za účelom financovania výdavkov vyplývajúcich z plnenia samosprávnych funkcií obcí, financovania prevádzkových potrieb verejnej hromadnej dopravy a iných činnosti obecnej samosprávy. Súčasťou týchto transferov sú aj transfery novovzniknutým  krajským samosprávam, ktorých výška je úmerná prechodu kompetencií zo štátnej správy na túto úroveň verejnej správy.

	Kapitálové výdavky

	Kapitálové výdavky dosiahli v 1. polroku 2002 hodnotu 22,4 mld Sk, čo predstavuje 16,5 % plnenia ich upraveného rozpočtu. Po zohľadnení rozpočtovaných kapitálových výdavkov FNM (prostriedky určené na splátku štátneho dlhu), ktoré budú použité až v 2. polroku 2002, je plnenie ich rozpočtu 31,6 %. Nízke čerpanie kapitálových výdavkov sa prejavilo vo všetkých zložkách verejnej správy. V 1. polroku 2002 sa kapitálové výdavky  použili na financovanie obstarania kapitálových aktív vo výške 9,8 mld Sk, ktoré boli realizované takmer  celé cez štátny rozpočet a rozpočty obcí (9,5 mld Sk).
	Zostávajúca časť kapitálových výdavkov 12,5 mld Sk sa použila ako kapitálové transfery, z ktorých neziskové organizácie financovali svoju investičnú výstavbu vo výške 2,4 mld Sk . Z prostriedkov FNM sa použilo 5,5 mld Sk na splatenie štátneho dlhu, 2,1 mld Sk na uhradenie záväzkov ŽSR poisťovniam a na realizáciu štátnej záruky za bankové úvery. Zostávajúca časť 2,5 mld Sk bola použitá ako dotácia obciam a nefinančným organizáciám, najmä v rezorte poľnohospodárstva a dopravy.

	Napriek nízkemu čerpaniu rozpočtu kapitálových výdavkov v priebehu 1. polroka 2002 a vzhľadom na to, že vývoj týchto výdavkov nie je závislý na čase, možno reálne očakávať, že sa ich rozpočet do konca roka vyčerpá. Úsporu môže priniesť zníženie výdavkov  na výstavbu diaľnic vo výške 1 mld Sk.

Poskytnuté pôžičky a nákup akcií

	Upravený rozpočet tejto položky vo výške 20,6 mld Sk zahŕňa aj záväzky Fondu národného majetku, ktoré vyplývajú z novácií záväzkov  FNM z dlhopisov vo výške 5 mld Sk a na splátky úveru FNM vo výške 10,9 mld Sk so splatnosťou v 2. polroku 2002. Plnenie upraveného rozpočtu tejto položky bez FNM dosiahlo 74,2 %. Z tejto položky sa v 1. polroku 2002 poskytli cez štátny rozpočet a štátne fondy pôžičky vo výške 3,4 mld Sk. Zo štátneho rozpočtu išlo o návratnú finančnú výpomoc vo výške 1 mld Sk z titulu výdavkov na reštruktualizáciu bánk podľa § 11 ods. 4 písm. g) zákona o štátnom rozpočte  na rok 2002. Zo Štátneho fondu rozvoja bývania  boli poskytnuté pôžičky jednotlivcom a obciam na bytovú výstavbu.

	Z prostriedkov FNM sa z tejto pôžičky uhradili záväzky voči držiteľom dlhopisov FNM v hodnote 1,7 mld Sk

Predpokladaný vývoj plnenia verejného rozpočtu do konca roka 2002

	Na základe výsledkov 1. polroka 2002 možno konštatovať, že fiškálny vývoj bol v súlade s cieľmi, ktoré stanovili rozpočty jednotlivých zložiek verejnej správy. Žiadna zložka verejnej správy neprekročila k polroku časovo primeranú úroveň rozpočtu schodku, čo sa prejavilo na dosiahnutí relatívne nízkej úrovne celkového schodku verejnej správy. Dosiahlo sa to predovšetkým čerpaním rozpočtu výdavkov pod úroveň 50 % ich celoročného rozpočtu. Pri signalizovanom výpadku príjmov v štátnom rozpočte, najmä nedaňových, sa táto skutočnosť môže v 2. polroku 2002 prejaviť ako riziková pre udržanie rozpočtovaného schodku, pretože požiadavky na uspokojenie rozpočtovaných výdavkov sa preniesli na obdobie do konca roka 2002.

	Rozhodujúce pre fiškálny vývoj do konca roka bude vyriešenie signalizovaných výpadkov nedaňových príjmov, ako aj zabránenie navyšovaniu výdavkov o nerozpočtované požiadavky v štátnom rozpočte.

	Výpadok nedaňových príjmov a rozpočtovaných splátok pôžičiek by mali vyriešiť peňažné prostriedky zo splátok zahraničného dlhu z Ruska vo výške cca 9 mld. Sk, ktoré sa stanú príjmom štátneho rozpočtu. V daňových príjmoch možno očakávať prekročenie o cca 4 mld. Sk, najmä v dôsledku prekročenia rozpočtu príjmov z dane z príjmov fyzických a právnických osôb, DPH a cla. Za predpokladu dosiahnutia úspor v rozpočte platených úrokov možno očakávať, že sa rozpočtovaný schodok štátneho rozpočtu neprekročí.

	V prípade fondov sociálneho zabezpečenia bol doterajší vývoj primeraný rozpočtovaným cieľom a taký sa očakáva aj v 2. polroku 2002. Riziká na príjmovej strane súvisia so schopnosťou Fondu národného majetku poskytnúť peňažné prostriedky fondom sociálneho zabezpečenia v rozpočtovanej výške. Za predpokladu, že sa toto riziko nezrealizuje, vo vývoji príjmov z poistného sa potvrdí očakávané mierne prekročenie ich rozpočtu, potom súhrnne fondy sociálneho zabezpečenia môžu namiesto rozpočtovaného schodku dosiahnuť významný prebytok.

	V obidvoch privatizačných fondoch očakávame, že ich doterajší pozitívny vývoj sa potvrdí aj v 2. polroku, čo nakoniec povedie k udržaniu vyrovnaného rozpočtu vo Fonde národného majetku a Slovenskom pozemkovom fonde. Dosiahnuté prebytky v 1. polroku k tomuto vytvárajú dobré východisko. V štátnych fondoch sa oproti 1. polroku 2002 neočakáva významnejšia zmena, čo by zabezpečilo dosiahnutie prebytkového hospodárenia aj na konci roka.

	Zo všetkých zložiek verejnej správy sú obce z hľadiska odhadu vývoja ich hospodárenia do konca roka najmenej transparentné vzhľadom na skutočnosť, že ich hospodárenie je plne v kompetencii obecných zastupiteľstiev. Na základe výsledkov z 1. polroka 2002 odhadujeme, že hospodárenie obcí za celý rok 2002 skončí so schodkom cca 1 mld. Sk.

Súhrnné výsledky hospodárenia s verejnými financiami, ktoré možno očakávať do konca roka, sú uvedené v nasledujúcom prehľade (mil. Sk):

                                                                                                                                               v mil. Sk  

Upravený
rozpočet

Očakávaná
skutočnosť
k 31.12.2002

% plnenia

Príjmy | 588 774 | 592 023 | 100,6
Výdavky     1) | 643 799 | 641 531 | 99,6
z toho: bez reštrukturalizácie bánk | 629 225 | 626 957 | 99,6
Schodok      1) | -55 025 | -49 508 | 90,0
z toho: bez reštrukturalizácie bánk | -40 451 | -34 934 | 86,4

1) vrátane upravených výdavkov podľa § 11 ods. 2 písm. d ) a ods. 4 písm. g ) vo výške 14 574 mil. Sk

Očakávaný celkový schodok verejnej správy ku koncu roka 2002 vo výške 49,5 mld. Sk by v pomere k prognózovanému hrubému domácemu produktu (1 063,1 mil. Sk) predstavoval 4,7 %.

	Keďže záväzok vlády o dodržovaní 3,5 % pomeru schodku k HDP bol odvodený zo schodku schváleného zákonom o štátnom rozpočte bez výdavkov na reštrukturalizáciu bánk vo výške 36,8 mld. Sk, k nemu porovnateľný očakávaný schodok 34,9 mld. Sk predstavuje 3,3 % HDP.
	2.	Stav a vývoj verejného dlhu v 1. polroku 2002

	K 30.6.2002 dosiahol konsolidovaný verejný dlh hodnotu 443,4 mld. Sk, čo predstavuje 85,7 % z polročného hrubého domáceho produktu. Oproti začiatku roka sa verejný dlh zvýšil o 20 mld. Sk.

	 Podrobnejšie údaje o stave, vývoji a štruktúre verejného dlhu poskytuje nasledovný prehľad:

										 v  mil. Sk
Zložky verejnej správy | 31.12.2001 | 30.6.2002 | Zmena
Štátny rozpočet | 365 828 | 417 654 | 51 826
Štátne fondy | 40 689 | 0 | - 40 689
Fond národného majetku | 15 958 | 15 956 | - 2
Slovenský pozemkový fond | 0 | 0 | 0
Sociálna poisťovňa | 0 | 0 | 0
Národný úrad práce | 0 | 0 | 0
Zdravotné poisťovne | 3 391 | 3 391 | 0
Krajská samospráva | x | 0 | 0
Obce | 12 724 | 12 878 | 154
Verejný dlh nekonsolidovaný | 438 590 | 449 879 | 11 289
- konsolidácia | - 15 325 | - 6 528 | + 8 797
Verejný dlh konsolidovaný | 423 265 | 443 351 | 20 056

	V prehľade uvedený rozdiel medzi nekonsolidovaným a konsolidovaným verejným dlhom k 30.6.2002 vo výške 6 528 mil. Sk predstavuje stav poskytnutých návratných finančných výpomocí v minulosti zo štátneho rozpočtu zdravotným poisťovniam 3,41 mld. Sk a stav poskytnutých pôžičiek zo Štátneho fondu bývania obciam 3,21 mld. Sk.

	Dominantný podiel na celkovom verejnom dlhu má štátny dlh. Jeho podiel predstavuje 92,8 % a oproti začiatku roka, kedy dosahoval 83,4 %, sa zvýšil v dôsledku zániku štátnych fondov, ktorých dlhy prešli do štátneho dlhu, a v dôsledku schodkového hospodárenia štátneho rozpočtu v 1. polroku 2002.

	Z celkovej hodnoty štátneho dlhu 417,6 mld. Sk tvorí domáci dlh 294,1 mld. Sk a zahraničný dlh 123,5 mld. Sk.

	Štátny dlh je tvorený najmä záväzkami z emisií cenných papierov v hodnote 374,8 mld. Sk, z ktorých štátne pokladničné poukážky predstavujú 54,7 mld. Sk, štátne dlhopisy v zahraničí 80,4 mld. Sk a zostávajúcich 239,7 mld. Sk pripadá na štátne dlhopisy v slovenských korunách.

	Štátny dlh z úverových vzťahov dosiahol 42,8 mld. Sk, z ktorých 28,8 mld. Sk tvoria prevzaté úvery zo štátnych fondov, 11,3 mld. Sk sú pôžičky získané od medzinárodných bánk a zostávajúcu čiastku 2,7 mld. Sk tvoria rôznorodé vládne úvery.

	Oproti začiatku roka vzrástol dlh z emisií štátnych cenných papierov o 24,4 mld. Sk nárastom štátnych pokladničných poukážok o 15,3 mld. Sk, domácich štátnych dlhopisov o 7,8 mld. Sk a zahraničných štátnych dlhopisov o 1,3 mld. Sk. Štátny dlh z úverových vzťahov (bez prevzatých úverov zo štátnych fondov) poklesol o 1,5 mld. Sk.

	Dlh Fondu národného majetku tvorí úver vo výške 10,9 mld. Sk, ktorý FNM získal v roku 2001, a novácie záväzkov z dlhopisov FNM vo výške 5 mld. Sk.

	Dlh zdravotných poisťovní tvoria návratné finančné výpomoci získané v minulých rokoch zo štátneho rozpočtu.

	Dlh obcí dosiahol 12,9 mld. Sk a oproti začiatku roka sa zvýšil len nepatrne. Dlh je tvorený emitovanými komunálnymi obligáciami v hodnote 1,4 mld. Sk, bankovými a inými pôžičkami v hodnote 11,5 mld. Sk. Časť z tohto dlhu predstavujú záväzky voči Štátnemu fondu rozvoja bývania vo výške 3,2 mld. Sk.

	Pre ďalší vývoj verejného dlhu do konca roka bude rozhodujúce rozhodnutie vlády o výške prostriedkov z privatizácie, ktorá sa skutočne použije na splatenie štátneho dlhu, schodkové hospodárenie štátneho rozpočtu, prípadne obcí. Dlh Fondu národného majetku by mal do konca roka zaniknúť, pretože na toto obdobie pripadá splatnosť tak úveru, ako aj záväzkov z dlhopisov FNM. Dlh zdravotných poisťovní by sa mal znížiť o splátku do štátneho rozpočtu. O jej výške prebiehajú rokovania medzi MF SR a zdravotnými poisťovňami. Vývoj dlhu obcí v 1. polroku 2002 potvrdil stabilizáciu jeho hodnoty z ostatných rokov.

	V prípade, že sa tieto predpoklady zrealizujú, verejný dlh ku koncu roka 2002 môže poklesnúť.

Záver

	Fiškálny vývoj v 1. polroku 2002 charakterizuje pozitívny výsledok, ktorý sa dosiahol pri plnení verejného rozpočtu, najmä rozpočtovaného schodku. Celkový schodok verejnej správy dosiahol k 30.6.2002 hodnotu 18,4 mld. Sk, čo predstavuje len 33,4 % z celoročného upraveného rozpočtu. Priaznivé plnenie sa dosiahlo aj pri schodku bez výdavkov na reštrukturalizáciu bánk, ktorého dosiahnutá hodnota 8,9 mld. Sk znamená, že zákonom schválený schodok sa plní k 30.6.2002 na 21,4 %.

	Dosiahnutá hodnota celkového schodku v pomere k polročnému hrubému domácemu produktu (517,6 mld. Sk) predstavuje 3,6 %. Pomer schodku bez výdavkov na reštrukturalizáciu bánk k HDP predstavuje len 1,7 %, čo je porovnateľné so záväzkom vlády o neprekročení 3,5 percentného pomeru k HDP, ku ktorému sa zaviazala vláda pri tvorbe verejného rozpočtu na rok 2002.

	Výsledok 1. polroka 2002 je dobrým východiskom pre celoročné splnenie tohto záväzku, ale zároveň niektoré riziká, najmä z nenaplnenia  rozpočtu nedaňových príjmov, ohrozujú vývoj schodku v 2. polroku 2002. Platí to predovšetkým pre vývoj plnenia štátneho rozpočtu. Rozhodnutie o zaradení získaných výnosov zo splátok zahraničných dlhov do príjmov štátneho rozpočtu zabezpečí, že signalizovaný výpadok nedaňových príjmov bude takmer eliminovaný. Spolu s očakávaným celoročným prekročením rozpočtu daňových príjmov v štátnom rozpočte a v rozpočtoch obcí a aj príjmov z poistného vo fondoch sociálneho zabezpečenia sa vytvoria reálne predpoklady pre udržanie schodku verejnej správy pod rozpočtovanou hodnotou